Pa gevonnis wat seun per ongeluk doodskietEmmanuel Tshabalala het sy seun vir ‘n kaper aangesien en hom per ongeluk doodgeskiet. (Foto: ANA) Die Nasionale Vervolgingsgesag (NVG) het Dinsdag die opgeskorte vonnis van ŉ Johannesburgse pa, wat sy seun verlede jaar in Ennerdale per ongeluk doodgeskiet het, verwelkom. “Die NVG is tevrede dat die vonnis die erns van die oortreding, die belang van geregtigheid vir die gemeenskap, asook die persoonlike omstandighede van die beskuldigde in ag geneem het en beskou dit as reg en regverdig,” het Phindi Mjonondwane, woordvoerder van die NVG, gesê. Emmanuel Tshabalala (51) is Dinsdag ŉ vonnis van tien jaar, wat in die geheel vir vyf jaar lank opgeskort is, in die Lenasia-streekhof opgelê. Tshabalala het sy seun, Luyanda, in Junie verlede jaar op die skoolterrein van die Fred Norman Secondary School in Ennerdale per ongeluk doodgeskiet, nadat hy gedink het hy word gekaap. Tshabalala het Luyanda op die noodlottige aand vir ekstra klasse by die skool geneem en het aan die slaap geraak terwyl hy vir Luyanda in die motor gewag het. Hy het later wakker geskrik van ŉ klop aan die venster en het op die persoon geskiet. Hy het eers later besef dit is sy eie seun. Mjonondwane het gesê Tshabalala het skuldig gepleit ingevolge ŉ pleit-en-vonnisooreenkoms met die staat. Hy het berou getoon oor wat gebeur het en het heeltyd met die owerhede saamgewerk. Luyanda se ma is ook by samesprekings oor die vonnis betrek. “Die hof het bevind dat die staat en die verdediging in goeder trou onderhandel het om te verseker dat geregtigheid geskied. Die hof is tevrede dat konsultasies met die ma van die oorledene, die ondersoekbeampte en die verdediging deur die aanklaer gehou is en dat die beskuldigde in kennis gestel is van sy regte ingevolge die standaardbepalings van pleit-en-vonnisooreenkoms” Hy is daarna tot tien jaar tronkstraf gevonnis. Dit is in die geheel vir vyf jaar lank opgeskort, op voorwaarde dat hy nie op aanklag van dieselfde oortreding skuldig bevind word nie. Tshabalala is ook onbevoeg verklaar om ŉ vuurwapen te besit. Die hof het vroeër aan Tshabalala gesê die skietery is ŉ tragedie wat nog baie lank by hom en sy familie gaan spook.